SL Uradni list Evropske unije L 140/1

UREDBA KOMISIJE (EU) 2015/846

z dne 28. maja 2015

o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za acetamiprid, ametoktradin, amisulbrom, bupirimat, klofentezin, etefon, etirimol, fluopikolid, imazapik, propamokarb, piraklostrobin in tau-fluvalinat v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za acetamiprid, etefon, propamokarb in piraklostrobin so bile določene v Prilogi II k Uredbi (ES) št. 396/2005. Za klofentezin so bile MRL določene v Prilogi II in delu B Priloge III k Uredbi (ES) št. 396/2005. Za ametoktradin, amisulbrom, bupirimat, etirimol, fluopikolid, imazapik in tau-fluvalinat so bile MRL določene v delu A Priloge III k Uredbi (ES) št. 396/2005.

(2) V okviru postopka za registracijo fitofarmacevtskega sredstva, ki vsebuje aktivno snov acetamiprid, za uporabo na bananah je bila v skladu s členom 6(1) Uredbe (ES) št. 396/2005 vložena vloga za spremembo obstoječe MRL.

(3) Za ametoktradin je bila taka vloga vložena za hmelj. Za amisulbrom je bila taka vloga vložena za grozdje. Za bupirimat je bila taka vloga vložena za marelice, breskve, jagode, grozdje, rozgasto sadje, bučnice, zelišča in artičoke. Za klofentezin je bila taka vloga vložena za češnje, bučnice z užitno lupino, paradižnik in jajčevce. Za etefon je bila taka vloga vložena za namizno grozdje. Za fluopikolid je bila taka vloga vložena za kitajski kapus. Za propamokarb je bila taka vloga vložena za spomladansko čebulo in kitajski kapus. Za piraklostrobin je bila taka vloga vložena za podzemno kolerabo in repo. Za tau-fluvalinat je bila taka vloga vložena za pečkato sadje, marelice in breskve.

(4) V skladu s členom 6(2) in (4) Uredbe (ES) št. 396/2005 je bila vložena vloga za imazapik na soji. Vložnik trdi, da ob odobrenih načinih uporabe navedene snovi na taki kmetijski rastlini v Braziliji ostanki presegajo MRL iz Uredbe (ES) št. 396/2005 in da je za preprečevanje trgovinskih ovir pri uvozu navedene kmetijske rastline potrebna višja MRL.

(5) V skladu s členom 8 Uredbe (ES) št. 396/2005 so zadevne države članice te vloge ocenile in Komisiji poslale poročila o ocenah.

(6) Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter predložila obrazložena mnenja o predlaganih MRL (2). Ta mnenja je poslala Komisiji in državam članicam ter jih javno objavila.

(7) Agencija je v obrazloženih mnenjih ugotovila, da glede uporabe bupirimata na kumarah sprememba obstoječe MRL ni potrebna. Kar zadeva uporabo bupirimata na zeliščih in artičokah ter klofentenzina na češnjah, paradižniku, jajčevcih in bučkah, predloženi podatki niso zadostovali za določitev novih MRL. Obstoječe MRL bi zato morale ostati nespremenjene.

(8) Kar zadeva etirimol, ki je glavni razgradni produkt bupirimata, Agencija priporoča določitev novih MRL za marelice, breskve, rozgato sadje in bučnice z neužitno lupino, da bi se zajeli načini uporabe bupirimata na takih kmetijskih rastlinah.

(9) Kar zadeva etefon, Agencija priporoča določitev nove MRL za namizno grozdje v višini 1,5 mg/kg, ki izhaja iz zaokrožitve navzgor vrednosti 1 mg/kg, izračunane s kalkulatorjem za izračun MRL Organizacije za gospodarsko sodelovanje in razvoj (OECD). Kljub temu pa je glede na pomisleke, ki so jih izrazile nekatere države članice, za MRL primerneje določiti nezaokroženo vrednost 1 mg/kg. Ta vrednost ustrezno pokriva predvidene načine uporabe na namiznem grozdju.

(10) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(11) Uredbo (ES) št. 396/2005 bi bilo zato treba ustrezno spremeniti.

(12) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Prilogi II in III k Uredbi (ES) št. 396/2005 se spremenita v skladu s Prilogo k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 28. maja 2015 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Znanstvena poročila EFSA so na voljo na spletu: http://www.efsa.europa.eu:

Reasoned opinion on the modification of the existing MRL for acetamiprid in bananas (Obrazloženo mnenje o spremembi obstoječe MRL za acetamiprid v bananah). EFSA Journal 2014;12(9):3824 [20 str.]. doi:10.2903/j.efsa.2014.3824.

Reasoned opinion on the modification of the existing MRL for ametoctradin in hop (Obrazloženo mnenje o spremembi obstoječe MRL za ametoktradin v hmelju). EFSA Journal 2014;12(10):3879 [17 str.]. doi:10.2903/j.efsa.2014.3879.

Conclusion on the peer review of the pesticide risk assessment of the active substance amisulbrom (Sklep o strokovnem pregledu ocene tveganja za pesticide z aktivno snovjo amisulbrom). EFSA Journal 2014;12(4):3237 [75 str.]. doi:10.2903/j.efsa.2014.3237.

Reasoned opinion on the modification of the existing MRLs for bupirimate in several crops (Obrazloženo mnenje o spremembi obstoječih MRL za bupirimat v več kmetijskih rastlinah). EFSA Journal 2014;12(7):3804 [35 str.]. doi:10.2903/j.efsa.2014.3804.

Reasoned opinion on the modification of the existing MRLs for clofentezine in cherries, cucurbits with edible peel, tomatoes and aubergines (Obrazloženo mnenje o spremembi obstoječih MRL za klofentezin v češnjah, bučnicah z užitno lupino, paradižniku in jajčevcih). EFSA Journal 2014;12(10):3860 [22 str.]. doi:10.2903/j.efsa.2014.3860.

Reasoned opinion on the modification of the existing MRLs for ethephon in table olive and table grape (Obrazloženo mnenje o spremembi obstoječih MRL za etefon v namiznih olivah in namiznem grozdju). EFSA Journal 2014;12(5):3698 [22 str.]. doi:10.2903/j.efsa.2014.3698.

Reasoned opinion on the modification of the existing MRL for fluopicolide in Chinese cabbage (Obrazloženo mnenje o spremembi obstoječe MRL za fluopikolid v kitajskem kapusu). EFSA Journal 2014;12(9):3822 [20 str.]. doi:10.2903/j.efsa.2014.3822.

Reasoned opinion on the setting of a new MRL for imazapic in genetically modified soya bean (Obrazloženo mnenje o določitvi nove MRL za imazapik v gensko spremenjeni soji). EFSA Journal 2013;11(10):3426 [26 str.]. doi:10.2903/j.efsa.2013.3426.

Reasoned opinion on the modification of the existing MRLs for propamocarb in spring onions and Chinese cabbage (Obrazloženo mnenje o spremembi obstoječih MRL za propamokarb v spomladanski čebuli in kitajskem kapusu). EFSA Journal 2014;12(8):3811 [18 str.]. doi:10.2903/j.efsa.2014.3811.

Reasoned opinion on the modification of the existing MRLs for pyraclostrobin in swedes and turnips (Obrazloženo mnenje o spremembi obstoječih MRL za piraklostrobin v podzemni kolerabi in repi). EFSA Journal 2014;12(10):3872 [19 str.]. doi:10.2903/j.efsa.2014.3872.

Reasoned opinion on the modification of the existing MRLs for tau-fluvalinate in various crops (Obrazloženo mnenje o spremembi obstoječih MRL za tau-fluvalinat v različnih kmetijskih rastlinah). EFSA Journal 2014;12(1):3548 [49 str.]. doi:10.2903/j.efsa.2014.3548.